**שכר והסכמי עבודה**

**רח' קפלן 1, ת.ד.3100, ירושלים. טל : 02-5317189, פקס : 02-5695372**

ירושלים,   ה' באדר א' התשע"א  
9 בפברואר 2011

חוזר הע - כללי הסכם  
2011-1-15

אל: דן ג'ונה, סגן בכיר לחשב הכללי, משרד האוצר

הנדון : **שינוי שיעורי ההפרשה לקופות גמל לקצבה: ההסכם הקיבוצי (מסגרת) מיום 12.1.11 ותיקון להסכם המעבר מפנסיה תקציבית לפנסיה צוברת מיום 12.1.2011**

ביום 12.1.2011 נחתם ההסכם הקיבוצי (מסגרת) בין המדינה ומעסיקים נוספים בשירות הציבורי, לבין הסתדרות העובדים הכללית החדשה (להלן: "הסכם המסגרת"). בסעיף 12 להסכם המסגרת פורטו הוראות בדבר הגדלת הפרשות המעסיק והעובד לקופות גמל לקצבה.

לגבי העובדים בשירות המדינה ואצל המעסיקים האחרים אשר לגביהם חל ההסכם הקיבוצי שנחתם ביום 3.3.99, בדבר המעבר מפנסיה תקציבית לפנסיה צוברת (להלן: "הסכם המעבר לפנסיה צוברת"), נחתם הסכם אשר מתקן את הוראות הסכם המעבר לפנסיה צוברת, אשר צורף כנספח ג' להסכם המסגרת ואשר בו נכללו ההוראות בדבר הגדלת שיעורי ההפרשה כאמור.

(לגבי העובדים המועסקים אצל מעסיקים אשר לגביהם לא חל הסכם המעבר לצוברת, מפורטות ההוראות בדבר הגדלת שיעורי ההפרשה בסעיף 12.2 להסכם המסגרת).

להלן הנחיות לביצוע ההוראות בדבר שיעורי ההפרשה, כפי שפורטו בהסכם לתיקון הסכם המעבר לפנסיה צוברת (נספח ג' להסכם המסגרת):

1.       החל מיום 1.1.2011 יהיו שיעורי ההפרשות לקופת גמל לקצבה למעט קרן פנסיה ותיקה ולמעט לגבי עובד אשר לגביו חל האמור בסעיף 2 להלן, בגין השכר המבוטח לפנסיה צוברת, כדלהלן:

(א)                                                               החל ביום 1.1.2011: הפרשת המעסיק – 12.5%, מתוכם 6.5% לתגמולים ו – 6% במקום פיצויים.

ניכוי ממשכורת העובד – 6% לתגמולים.

(ב)                                                               החל ביום 1.1.2013: הפרשת המעסיק – 13%, מתוכם 7% לתגמולים ו – 6% במקום פיצויים.

ניכוי ממשכורת העובד – 6.5% לתגמולים.

למען הסר ספק מובהר כי שעורי ההפרשה המפורטים בסעיף זה מתייחסים לקרן פנסיה חדשה, ל"ביטוח מנהלים" ולכל קופת גמל לקצבה אחרת שבחר העובד, למעט קרן פנסיה ותיקה.

2.       לגבי עובד קיים (כהגדרתו בהסכם המעבר לפנסיה צוברת) אשר הינו מבוטח פעיל, לגבי חלק השכר המהווה משכורת קובעת לפנסיה, בקופת גמל לקצבה שהינה קופת ביטוח כהגדרתה בתקנות מס הכנסה (כללים לאישור ולניהול קופות גמל), התשכ"ד – 1964 (להלן – "ביטוח מנהלים"), ואשר בחר להמשיך להיות מבוטח בביטוח מנהלים וכן לגבי עובד חדש (כהגדרתו בהסכם המעבר לפנסיה צוברת) אשר ערב כניסתו לשירות היה מבוטח פעיל בביטוח מנהלים, אשר הודיע על כך למעסיק בכתב, תוך 14 יום מיום כניסתו לשירות, ובחר להמשיך להיות מבוטח באותה קופת ביטוח, יחולו ההוראות הבאות:

(לעניין זה - "מבוטח פעיל בביטוח מנהלים" - עובד קיים אשר בוצעו עבורו הפרשות לביטוח מנהלים בשלושת החודשים האחרונים שלפני המועד הקובע- לפי הסכם המעבר לפנסיה צוברת, או עובד חדש אשר בוצעו עבורו הפרשות לביטוח מנהלים בשלושת החודשים האחרונים שלפני כניסתו לשירות המעסיק).

(א)         בהסכם המעבר לפנסיה צוברת נקבע כי ביטוח העובד כאמור בקופת ביטוח יהיה בהתאם למקובל אצל כל מעסיק וכפי שיהיה מעת לעת, בעניין ביטוח מנהלים לרבות בעניין שיעורי ההפרשות, ובלבד שלא ייפגע העובד הקיים. לפיכך:

במקרה בו השיעור הכולל של הפרשות המעסיק לרכיב תגמולים ולרכישת ביטוח אובדן כושר עבודה, עבור עובד כאמור בסעיף זה, הינו נמוך מ - 7.5%, ושיעור הניכוי ממשכורת העובד הינו נמוך מ - 7%, יוגדלו שיעורי ההפרשות והניכויים האמורים כדלהלן:

                                                           (1)      החל מיום 1.1.2011: השיעורים של הפרשת המעסיק לתגמולים ושל הניכוי ממשכורת העובד יגדלו כל אחד ב – 0.5%.

                                                           (2)      החל ביום 1.1.2013: השיעורים של הפרשת המעסיק לתגמולים ושל הניכוי ממשכורת העובד יגדלו כל אחד ב – 0.5% נוסף.

ובלבד שבכל עת, השיעור הכולל של הפרשות המעסיק לרכיב תגמולים ולרכישת ביטוח אובדן כושר עבודה, עבור עובד כאמור בסעיף זה, לא יעלה על 7.5% ושיעור הניכוי ממשכורת העובד לא יעלה על 7%.

האמור בסעיף-קטן זה לעניין הגדלת שיעור ההפרשה של המעסיק, יחול גם במקרה בו טרם ביצוע חוזר זה, הניכוי ממשכורת העובד, על-פי בקשתו, הינו בשיעור של 7%.

(ב)         מובהר, כי לגבי עובד כאמור בסעיף זה, שיעור הפרשת המעסיק במקום פיצויים, לגבי רכיבי שכר אשר אינם נכללים בבסיס החישוב של פיצויי פיטורים (כדוגמת רכיבי עבודה נוספת), לא יעלה על 6%.

זאת, אף אם בשל רכיבים הנכללים בבסיס החישוב של פיצויי פיטורים, מבוצעת עבור העובד הפרשת מעסיק במקום פיצויים בשיעור אשר הינו גבוה מ – 6%.

3.       עבור עובד בפנסיה תקציבית אשר בחר בהסדר החליפי, כהגדרתו בהסכם המעבר לפנסיה צוברת (הפרשות לתגמולים בשיעורים של 5% מעסיק ו – 5% עובד והפרשה בשיעור של 7% לתגמולים במסלול עמית עצמאי, כאמור בסעיף 9 ג' לחוזרנו הע /10/ 2002 (15)), יבוצעו, במקום ההסדר החליפי, הפרשות וניכויים לקופת גמל לא משלמת לקצבה (אשר נבחרה על-ידו לצורך ביצוע הפרשות במסגרת "ההסדר החליפי", וכל עוד לא בחר העובד בקופת גמל לקצבה אחרת) החל מיום 1.1.2011, בהתאם למפורט להלן:

(א)                                                                         החל ביום 1.1.2011: הפרשת מעסיק - 12.5%, מתוכם 6.5% לתגמולים ו – 6% במקום פיצויים.

ניכוי משכר העובד – 5.5% לתגמולים.

(ב)                                                                     החל ביום 1.12.2013: הפרשת מעסיק - 13%, מתוכם 7% לתגמולים ו - 6% במקום פיצויים.

ניכוי משכר העובד – 6% לתגמולים.

                                                                                         בברכה,

                                                                                        אילן לוין

                                                                       הממונה על השכר והסכמי עבודה

העתק :

מר אהוד פראוור – מ"מ נציב שירות המדינה

מר שלמה בוחבוט – יו"ר מרכז השלטון המקומי וראש עיריית כרמיאל

מר שלמה דולברג – מנכ"ל מרכז השלטון המקומי

עו"ד דן בן חיים -  הממונה על הסכמי עבודה ושכר במרכז השלטון המקומי

מר אשר בן שושן – נציג שלוש הערים הגדולות, סמנכ"ל משאבי אנוש ומינהל בעיריית תל-אביב

מר יצחק ישועה - מנכ"ל מרכז המועצות האזוריות

מר פנחס הומינר – הממונה על הסכמי עבודה ושכר במרכז המועצות האזוריות

מר דב דומברוביץ' - מזכיר חבר המועצות הדתיות

גב' אסתר דומיניסיני - מנכ"לית המוסד לביטוח לאומי

מר יוסי פרחי - מנכ"ל שירות התעסוקה

פרופ' אפריים צדקה - יו"ר ועדת השכר של ור"ה, נציג המוסדות להשכלה גבוהה

גב' דבורה סגל – מזכירת ור"ה

איגודי ערים לכבאות

(2011-7)